कहा- फिल्म ने आतंकवाद के नए चेहरे को पर्दाफाश किया; कंगना बोलीं- विरोध कर रहे लोग खुद आतंकवादी
Kangana Ranaut and PM Modi Extend Support to "The Kerala Story" उन्होंने कहा है कि फिल्म में आतंकी संगठन ISIS के अलावा किसी को बुरा नहीं दिखाया गया है। कंगना ने कहा जो लोग  ISIS को आतंकी संगठन नहीं मानते वे खुद आतंकवादी के समान हैं।
कंगना रनोट ने फिल्म द केरल स्टोरी को सपोर्ट किया है। उन्होंने कहा है कि फिल्म में आतंकी संगठन ISIS के अलावा किसी को बुरा नहीं दिखाया गया। कंगना ने कहा कि जो लोग ISIS को आतंकी संगठन नहीं मानते वे खुद आतंकवादी के समान हैं। दूसरी तरफ एक रैली में PM मोदी ने भी फिल्म के बारे में बात की है।
PM मोदी ने कहा है कि ये फिल्म समाज में आतंकवाद को उजागर करने की कोशिश कर रही है। उन्होंने कहा कि हमें बम, बंदूक और पिस्तौल वाले आतंकवाद की आवाज तो सुनाई देती हैं, लेकिन समाज को अंदर से खोखला करने वाली आतंकी साजिश पर नजर नहीं पड़ पाती।
ISIS आतंकी संगठन है, इसे पूरी दुनिया जानती है- कंगना
कंगना रनोट ने एबीपी माझा कार्यक्रम में फिल्म के बारे में बात करते हुए कहा, 'देखिए, मैंने अभी तक फिल्म देखी नहीं है, लेकिन इसे बैन करने की काफी कोशिश की गई है। अगर मैं गलत नहीं हूं तो हाईकोर्ट ने कहा है कि फिल्म पर बैन नहीं लगाया जा सकता।
मुझे लगता है कि जब देश की सबसे जिम्मेदार संस्था हाईकोर्ट ऐसा कह रही है तो सच्चाई यही है। ISIS एक आतंकी संगठन है, ऐसा मैं नहीं.. देश का गृह मंत्रालय और पूरी दुनिया कह रही है। अगर आप समझते हैं कि वो आंतकी संगठन नहीं है तो जाहिर सी बात है फिर आप भी आतंकवादी ही है।'
कांग्रेस फिल्म पर बैन लगाकर आतंकी तत्वों को बढ़ावा दे रही- PM मोदी
PM नरेंद्र मोदी ने कर्नाटक की एक रैली में द केरल स्टोरी का जिक्र किया। उन्होंने कहा, 'बीते कुछ सालों में आतंकवाद का एक और भयानक रूप पैदा हो गया है। केरल जैसे राज्य में ये तेजी से फैला है। कांग्रेस अब फिल्म पर बैन लगाकर आतंकी तत्वों को बढ़ावा देने का काम कर रही है। ये लोग बस चीजों पर बैन लगाना जानते हैं।'
फिल्म ने आतंकवाद के इस नए चेहरे को पर्दाफाश किया
PM मोदी ने फिल्म की तारीफ करते हुए कहा, 'आतंकवाद का नया स्वरूप क्या है उसे फिल्म में सही तरीके से दिखाने की कोशिश की गई है। ये हथियार और बंदूकों के अलावा एक नए जरिए से समाज को खोखला करने का काम कर रहे हैं।
इस फिल्म ने आतंकवाद के इस नए चेहरे को पर्दाफाश किया है। सत्ता में रहते हुए कांग्रेस ने आतंकी संगठनों के सामने घुटने टेक दिए हैं। कांग्रेस ने इस देश को आतंकवाद से कभी नहीं बचाया। हम लोगों ने सालों तक इस पीड़ा को झेला है।'
केरल में सबसे पहले विरोध हुआ
फिल्म को लेकर सबसे पहले केरल में ही विरोध हुआ था। केरल विधानसभा के नेता विपक्ष वीडी सतीशन ने फिल्म की रिलीज के पहले एक बयान दिया था। उन्होंने कहा कि राज्य में ऐसा कुछ भी नहीं हुआ था। फिल्म में दिखाए गए तथ्य गलत हैं। राज्य की छवि बिगाड़ने की कोशिश की जा रही है। केरल में नफरत के बीज बोना संघ का एजेंडा है।
सतीशन ने आगे कहा कि इस फिल्म के जरिए 32,000 लड़कियों के केरल से ISIS में शामिल होने की गलत जानकारी फैलाई जा रही है। उन्होंने कहा कि फिल्म के रिलीज होने का मतलब है कि पूरी दुनिया के सामने केरल की बेइज्जती होना।
हालांकि तमाम विरोध के बावजूद फिल्म को लेकर जबरदस्त क्रेज देखने को मिल रहा है। 28 करोड़ में बनी इस फिल्म ने पहले ही दिन 7.5 करोड़ रुपए का कलेक्शन कर लिया है।जानकारी के मुताबिक, ऑडियंस की बढ़ती संख्या को देखते हुए कई थिएटर्स ने एक्सट्रा शोज बढ़ाए हैं। देर रात तक फिल्म के शोज चल रहे हैं। फिल्म को मध्य प्रदेश में टैक्स फ्री करने की भी खबर है।